Pitsiviikolla otetaan varaslähtö jouluun, sillä Pitsikaupungin joulu näkyy ja kuuluu kesäisen kaupunkifestivaalin ohjelmassa 23.–31.7. Lisäksi VisitRauman Instagram-tilillä järjestetään viikon mittaan jouluisia arvontoja.
Sunnuntaina 24.7. klo 13 järjestetään Rauma-neuleet esiin -kulkue, joka starttaa kulttuuritalo Posellin pihasta ja kulkee Kauppatorin kautta kohti Vanhan Rauman Tammelaa. Kulkueeseen voi osallistua pukeutumalla Rauma-neuleeseen.
Tammelan pihapiiriin rakentuu Pitsiviikko-verstas, jossa pääsee Rauma-neuleiden tuuletuksen jälkeen osallistumaan Yhteisneulontaa ja neuvontaa -työpajaan klo 13.30–16. Käsityönopettaja Johanna Maijala neuvoo ja auttaa pulmakohdissa.
– Paikalla on myös Rauma-neuleen mallin suunnittelija pitsitaiteilija Tarmo Thorström sekä neuleohjeessa käytettyjen lankojen tuottajan edustaja Ali-Unkin tilalta, vastaava kulttuurituottaja Leila Stenfors kertoo.
Keskiviikkona 27.7. klo 14–18 voi vierailla Häplänperän Valittajien joulumaassa Pyhän Kolminaisuuden kirkon raunioilla. Ympäristöön loihditaan jouluisia elementtejä, ja vieraiden kanssa askarrellaan joulukuusen koristeita, kuorrutetaan joulupipareita ja lauletaan joululauluja. Samalla voi kuunnella jouluisia valituksia.
Lauantaina 30.7. klo 13–16 lapset saavat askarrella kesäisiä tonttuja luonnonmateriaaleista Tammelan Pitsiviikko-verstaalla. Työpajassa voi tehdä esimerkiksi koti-, sauna- tai mökkitontun, sillä tontut asustelevat Raumalla ympäri vuoden. Lasten nonstop-työpajaa ohjaa Minna Pihlainen.
Rauman kaupunki järjestää Instagramissa @visitrauma Pitsiviikon aikana kolme arvontaa, joihin osallistumalla voi voittaa Rauma-aiheisia palkintoja sekä yhden jouluisen opastuskierroksen Vanhassa Raumassa. Voittajiin otetaan yhteyttä Instagramin yksityisviestillä Pitsiviikon jälkeen viikolla 31.
Pitsiviikon koko ohjelmaan voi tutustua osoitteessa pitsiviikko.fi.